
ACORD 228/2006, DE 12 DE JULIOL, DEL PLE DEL CONSELL DE L’AUDIOVISUAL DE CATALUNYA

1. Antecedents.

I. El 4 de juliol de 2006 ha tingut entrada en aquest Consell (registre entrada 1393/2006) escrit presentat pel senyor Ramon Grau i Soldevila, en la seva qualitat de president del consell d’administració de la societat mercantil CAT 4 TV VALLÈS, SL, mitjançant el qual interposa recurs de reposició contra l’Acord ( núm. 208/2006) de 21 de juny de 2006 del Ple del Consell de l’Audiovisual de Catalunya que s’aprova l’informe preceptiu i vinculant en relació amb l’oferta tècnica continguda al sobre B presentada pels licitadors en el procés d’adjudicació de la concessió en règim de gestió indirecta per particulars per a l’explotació del servei públic de televisió digital local.

II. La societat, en l’esmentat recurs sol·licita, en primer lloc, la revisió de les puntuacions atorgades a la proposició presentada per la societat CAT 4 TV VALLÈS, SL per a la demarcació de Sabadell, en els apartats corresponents als criteris 13.6.1.A i 13.6.1.B, 13.4.1, 13.4.2, 13.4.3 bis i 13.6.2 i, en segon lloc, que el CAC acordi la suspensió de l’aplicació de l’informe recorregut i, per tant, l’adjudicació de les concessions, tant sols en allò que afecta a la demarcació de Sabadell.

2. Consideracions jurídiques 

2.1 Interposició de recurs de reposició contra l’informe preceptiu i vinculant del CAC.

La societat CAT 4 TV VALLÈS, SL ha interposat recurs de reposició contra l’informe preceptiu i vinculant aprovat pel Consell el 21 de juny de 2006. Informe emès a l’empara de l’article 10 de la Llei 2/2000, de 4 de juny tal com es determina a les clàusules 9 i 15.3 del Plec de clàusules administratives particulars i de prescripcions tècniques per a l’adjudicació de la concessió en règim de gestió indirecta per particulars per a l’explotació del servei públic de televisió digital local. Aquest informe s’encabeix dins el procediment administratiu en la fase d’instrucció (articles 82 i 83 de la Llei de l’Estat 30/1992 de 26 de novembre, de règim jurídic de les administracions públiques i del procediment administratiu) i en conseqüència, és un acte de tràmit els quals, com a norma general, no són impugnables.

Ara bé, l’article 107 de la dita Llei de l’Estat 30/1992, estableix que contra els actes de tràmit es poden interposar els recursos d’alçada i potestatiu de reposició si aquests decideixen directa o indirectament sobre el fons de l’assumpte, si determinen la impossibilitat de continuar el procediment o bé, si produeixen indefensió o un perjudici irreparable a drets o interessos legítims. L’informe preceptiu emès pel Consell té caràcter vinculant i decideix directament sobre el fons de l’adjudicació, ja que en ell es determinen quins són els operadors de televisió que resulten adjudicataris i quins no. Per tant, la resolució haurà d’anar en el sentit de l’informe tractant-se, doncs, d’una competència compartida entre l’òrgan decisori i l’òrgan emissor de l’informe.

En conseqüència, d’acord amb la previsió de l’article 107 de la Llei de l’Estat 30/1992, i al tractar-se, en aquest cas, d’un acte de tràmit qualificat, ha de ser admès el recurs de reposició interposat per la societat licitadora CAT 4 TV VALLÈS, SL contra l’Acord 208/2006, de 21 de juny, del Ple del Consell de l’Audiovisual de Catalunya, sense d’haver d’esperar a la resolució que emeti el Govern i que posarà fi al procediment.
2.2 Sol·licitud al CAC de la suspensió del procediment d’adjudicació.
En el mateix escrit d’interposició del recurs de reposició l’interessat sol·licita, de conformitat amb les previsions de les lletres a i b de l’apartat 2 de l’article 111 de la Llei de l’Estat 30/1992, de 26 de novembre, que el Consell acordi la suspensió de l’adjudicació de les concessions en règim de gestió indirecta per particulars per a l'explotació del servei públic de televisió digital local.

En aquest sentit,  cal posar de manifest que l’informe preceptiu del Consell, tot i tractar-se d’un acte qualificat perquè incideix directament en el fons de l’assumpte, no deixa de ser un acte de tràmit que forma part de la instrucció del procediment d’adjudicació de la concessió en règim de gestió indirecta per particulars per a l’explotació del servei públic de televisió digital local. En conseqüència, tal com estableix el propi plec de clàusules administratives particulars (clàusula 16a) l’òrgan de contractació és qui adjudicarà les concessions que obtinguin una major puntuació per a cada lot.

En conseqüència, i en el benentès que el CAC no és l’òrgan competent per resoldre l’adjudicació, no es pot pronunciar sobre la suspensió del procediment d’adjudicació de les concessions en règim de gestió indirecta per particulars per a l'explotació del servei públic de televisió digital local sol·licitada per la societat licitadora.
Per tot l’exposat el Ple del Consell de l'Audiovisual de Catalunya, ha adoptat els següents,

ACORDS

1. Admetre el recurs de reposició interposat pel senyor Ramon Grau i Soldevila, en la seva qualitat de president del consell d’administració de la societat mercantil CAT 4 TV VALLÈS, SL, contra l’Acord (núm. 208/2006) de 21 de juny de 2006 del Ple del Consell de l’Audiovisual de Catalunya mitjançant el qual s’aprova l’informe preceptiu i vinculant en relació amb l’oferta tècnica continguda al sobre B presentada pels licitadors en el procés d’adjudicació de la concessió en règim de gestió indirecta per particulars per a l’explotació del servei públic de televisió digital local.

2. No pronunciar-se en relació a la sol·licitud de suspensió de l’adjudicació de les concessions en règim de gestió indirecta per particulars per a l'explotació del servei públic de televisió digital local presentada pel senyor Ramon Grau i Soldevila, en la seva qualitat de president del consell d’administració de la societat mercantil CAT 4 TV VALLÈS, SL de conformitat amb el que s’ha exposat a la part expositiva del present acord.

3. Notificar aquest Acord a l’interessat i al Govern de la Generalitat.
Barcelona, 12 de juliol de 2006
Josep M. Carbonell i Abelló                                            Rafael Jorba i Castellví
President                   

